Sauli Niinistön varainhankintavastaavana vuoden 2006 presidentinvaaleissa ollut Ben Zyskowicz ei näe Niinistön kampanjarahoituksen keräämisessä mitään erikoista.

Ben Zyskowiczin mukaan kaikki puolueet ja ehdokkaat toimivat vuoden 2006 presidentinvaaleissa samalla tavalla kuin kokoomus eli pitivät kampanjan avustuksia julkisina ja puolueen saamia avustuksia ei-julkisina. Kuva Niinistön vaalivalvojaisista vuodelta 2006. PASI LIESIMAA

- Korhosen tulkinta on, että kun käytiin presidentinvaaleja, niin ne avustukset, joita kokoomus tai nämä säätiöt saivat, olisi pitänyt julkistaa ja eritellä sikäli, kun ne ylittivät 3 400 euron rajan per lahjoitus.

- Oma tulkintani ja voimassa oleva laki oli se, että puolueen saamat avustukset eivät olleet julkisia, jolloin meillä ei ollut mitään mahdollisuutta eikä oikeutta julkistaa puolueen saamia tukia vaalirahailmoituksessa.

Eli kyse ei ole pimeästä rahasta, kuten Korhonen väittää?

- No, kaikki puolueiden raha oli silloin pimeätä, jos pimeäksi tulkitaan se, että sitä ei tarvinnut julkistaa. Kaikki silloinen vaali- ja puoluerahalainsäädäntö lähti siitä, että puolueille annetut avustukset eivät olleet julkisia.

Miksi Niinistön kampanjalla oli käytössä useita pankkitilejä - eikö yksi vaalitukiyhdistyksen tili olisi riittänyt?

- Osa niistä, jotka ovat lahjoittaneet rahaa puolueelle, mutta joiden motiivi on ollut presidentinvaalit, ovat lahjoittaneet puolueelle aivan ilmeisesti juuri sen takia, että sitä kautta lahjoitus ei tule julkiseksi, kun taas suoraan presidentinvaalitukiyhdistykselle annettu lahjoitus oli julkinen.

- On voinut olla vaikka joku yrittäjä kepulandiassa, jolle on ollut tärkeää, että hän ei leimaudu minkään puolueen, ainakaan minkään muun kuin keskustan kannattajaksi, ja siksi ei ole halunnut tukea julkisesti kokoomuksen presidenttiehdokasta.

Kuinka paljon lahjoittajat kanavoivat rahaa kokoomukselle presidentinvaalien aikaan?

- Puoluehan sai näitä lahjoituksia paljon, mutta näistä rahoista puolue ei antanut kaikkea lyhentämättömänä vaalitukiyhdistykselle, antoi kyllä muistaakseni yli 700 000 euroa, mutta näitä lahjoituksia tuli muistaakseni pari milliä (miljoonaa). Loput puolue on käyttänyt muuhun toimintaan, esimerkiksi vuotta myöhemmin pidettyihin eduskuntavaaleihin.

Zyskowiczin mukaan kokoomus kertoi vuonna 2009 lahjoittajatahoja yli 700 000 euron osalta. Näin ollen Zyskowicz katsoo, että vaikka raha ei olekaan korvamerkittyä, on puolue jo kertonut isomman summan edestä lahjoittajia kuin mitä puolueesta meni Niinistön kampanjaan.

Korhosen mukaan Niinistön vuoden 2006 kampanjan rahoituksesta on vieläkin yli puoli miljoonaa euroa pimennossa. Onko kokoomuksella aikeita avata näitä lahjoituksia?

- En osaa Korhosen määriin ottaa kantaa, mutta siitä, minkä kokoomus julkisti 23.9.2009 näkee, että on lahjoituksia, joita ei ole julkistettu.

- Pitäisikö nyt soittaa näille ihmisille ja kysyä, saako nimesi julkistaa? Kun Sauli Niinistöstä on tullut tasavallan presidentti, niin luulen, että kovinkaan monella ei olisi mitään sitä vastaan, mutta en silti ole sitä mieltä, että puolue rupeaa kymmenen vuotta myöhemmin näitä soittelemaan läpi.

Ohjeistitko Arto Merisaloa Niinistön kampanjan vaalitileistä? Sanoitko, että kun tuen maksaa tietyille tileille, maksuista ei mene tietoa ja raporttia oikeusministeriölle?

- En ole ikinä tällaisia ohjeita Merisalolle antanut. Eli siinä vääristellään asioita, ja on sääli, että siellä on tällainen väärä väite, koska se asettaa kirjan muutkin yksityiskohtiin liittyvät väitteet vähintään kyseenalaiseen valoon.

- Totta kai olen selostanut voimassa olevan lainsäädännön näille lahjoittajille tai niille, jotka ovat olleet vaalitukiyhdistyksen varainhankintatoiminnassa mukana.